
SUGESTII
Comisia pentru libertăți civile, justiție și afaceri interne recomandă Comisiei pentru control bugetar, care este comisie competentă, includerea următoarelor sugestii în propunerea de rezoluție ce urmează a fi adoptată:
[bookmark: restart]1.	ia act de faptul că Curtea de Conturi („Curtea”) a constatat legalitatea și regularitatea operațiunilor subiacente conturilor anuale ale Agenției Uniunii Europene pentru Azil (EUAA) pentru exercițiul financiar 2022 sub toate aspectele semnificative;
2.	salută faptul că au fost abordate două aspecte identificate în observațiile Curții din anii precedenți, și anume numărul mare de manageri temporari și că politica de gestionare și prevenire a conflictelor de interese nu a fost actualizată; ia act de faptul că observațiile privind procedurile de achiziții raportate în anii precedenți, și anume sediile închiriate din Lesbos și Roma, vor fi închise în 2023; 
3.	salută eforturile EUAA de a pune în aplicare noul mandat în vigoare din ianuarie 2022, chiar dacă nu dispune de personal suplimentar suficient; invită Comisia și statele membre să permită personal suplimentar și reclasificarea anumitor posturi pentru a asigura o punere în aplicare corespunzătoare, în special în ceea ce privește ofițerul pentru drepturile fundamentale, rezerva de intervenție pentru azil și activitățile operaționale și de monitorizare, cu scopul de a asigura că drepturile solicitanților de azil sunt garantate în permanență și în conformitate cu normele aplicabile;
4.	reamintește rolul EUAA în furnizarea de sprijin pentru prelucrarea cererilor de protecție internațională, precum și pentru formarea lucrătorilor responsabili de prelucrarea cererilor de azil; afirmă necesitatea ca EUAA să ofere în continuare sprijin statelor membre și țărilor terțe în tratarea cererilor de azil și de migrație; solicită ca bugetul să fie direcționat către recrutarea de personal suplimentar, dacă este necesar, pentru a ajuta statele membre să asigure examinarea corectă și echitabilă a cererilor de azil pentru protecție internațională, în special interpreți și psihologi pentru solicitanții care aparțin unor grupuri vulnerabile;
5.	salută faptul că aproape 4 milioane de persoane au beneficiat de protecție temporară după ce Consiliul a însărcinat EUAA, împreună cu Agenția Europeană pentru Poliția de Frontieră și Garda de Coastă (Frontex) și Agenția Uniunii Europene pentru Cooperare în Materie de Aplicare a Legii (Europol), să ofere sprijin operațional statelor membre care solicită asistență pentru a face față valului de refugiați sosiți în urma invadării Ucrainei de către Rusia; 
6.	reamintește recomandarea autorității care acordă descărcarea de gestiune în raportul său pentru 2020; constată că EUAA continuă să acorde sprijin statelor membre în a asigura un sistem de primire care să ofere protecție minorilor neînsoțiți furnizând formare, sprijin operațional, îndrumare, instrumente și materiale informative, cum ar fi broșuri și materiale video adresate minorilor în centrele de primire; reamintește că în 2022 au fost depuse 42 000 de cereri de azil de către minori neînsoțiți în UE și în Islanda, Liechtenstein, Norvegia și Elveția (țările UE+); apreciază, de asemenea, organizarea unei reuniuni tematice în Slovenia, cu participarea a 13 țări, pentru a le permite diferitelor părți interesate să discute cele mai bune practici în legătură cu centrele de primire a minorilor neînsoțiți;
7.	constată cu satisfacție că EUAA a pus în aplicare planuri operaționale în 14 state membre, extinzându-și astfel operațiunile la alte șase țări ale UE, și că EUAA a desfășurat personal într-o țară din afara UE (Moldova), pentru prima dată de la înființarea sa; de asemenea, apreciază angajamentul ferm al EUAA față de dimensiunea externă a sistemului european comun de azil (SECA) sprijinind țările UE+ la relocarea a 2 585 de persoane prin sprijin pentru 13 misiuni de selecție și 3 misiuni anterioare plecării; 
8.	ia act de asistența acordată de EUAA țărilor partenere din Balcanii de Vest prin asigurarea consolidării capacităților instituționale, a formării și a îndrumării la locul de muncă în privința procedurilor de azil de bază;
9.	ia act de observația Curții potrivit căreia acordurile dintre UE și țările asociate spațiului Schengen (SAC) ce servesc drept temei juridic pentru calcularea contribuțiilor la bugetul EUAA sunt neclare și permit interpretări divergente, ceea ce duce la o contribuție mai redusă a SAC; ia act de răspunsul EUAA cum că abordarea sa respectă dispozițiile legale; invită Comisia să examineze aceste acorduri; 
10.	reamintește că OLAF desfășoară în prezent investigații privind acuzațiile de abateri și nereguli legate de personal în cadrul conducerii superioare a EUAA; solicită ca acuzațiile de abateri să fie verificate și investigate în detaliu; salută angajamentul EUAA de a coopera pe deplin cu OLAF; invită EUAA să asigure cooperarea deplină și sinceră cu OLAF pe parcursul tuturor etapelor investigației și să raporteze periodic Parlamentului European despre evoluția situației și rezultatele investigației.

[bookmark: FootprintPageAD]ANEXĂ: ENTITĂȚILE SAU PERSOANELE
DE LA CARE RAPORTORUL PENTRU AVIZ A PRIMIT CONTRIBUȚII
Potrivit articolului 8 din anexa I la Regulamentul de procedură, raportorul declară că a primit contribuții de la următoarele entități sau persoane pentru întocmirea avizului:<FootprintIntro></FootprintIntro>
	Entitatea și/sau persoana

	European Union Agency for Asylum (“EUAA”)



Lista de mai sus este elaborată sub responsabilitatea exclusivă a raportorului.

